
Αθήνα 20 -08-2026
                      Αριθ. Πρωτ. 1749


Προς:. 1. Γενικό Γραμματέα  Αγροτικής Ανάπτυξης και Τροφίμων κ. Σπ. Πρωτοψάλτη
Κοιν.: 1. Υπουργό Αγροτικής Ανάπτυξης και Τροφίμων κ. Μ. Σχοινά
           2. Υφυπουργό Αγροτικής Ανάπτυξης  και Τροφίμων  κ.  Γ. Ανδριανό


ΘΕΜΑ: Αναφορά – Καταγγελία για μη νόμιμη συμπερίληψη υπαλλήλων στη διαδικασία χορήγησης επιδόματος και αδικαιολόγητη καθυστέρηση καταβολής του ΕΣΚΥΠ 2024 στη Διεύθυνση Προώθησης Γεωργικών Προϊόντων του ΥΠΑΑΤ.

Κύριε Γενικέ Γραμματέα,
Με την παρούσα θέτουμε υπόψη σας ένα ιδιαίτερα σοβαρό ζήτημα, που αφορά τη διαδικασία χορήγησης του προβλεπόμενου επιδόματος/κινήτρου απόδοσης, καθώς και την υπέρμετρη και σύμφωνα με τα μέχρι σήμερα δεδομένα, αδικαιολόγητη καθυστέρηση στην ολοκλήρωση της διαδικασίας για τους υπαλλήλους, που πληρούν τις νόμιμες προϋποθέσεις.
Συγκεκριμένα περιλαμβάνονται υπάλληλοι, οι οποίοι δεν ανήκαν στην αρμόδια Διεύθυνση και επομένως δεν συνεισέφεραν στην επίτευξη των στόχων της. Με ποια κριτήρια γίνεται η ανταμοιβή τους με το μέγιστο επιτρεπτό ποσό του ΕΣΚΥΠ 2024;
Η στάση αυτή έχει ως άμεση συνέπεια να καθυστερεί η υποβολή και κατ’ επέκταση η χορήγηση του επιδόματος ΕΣΚΥΠ 2024 στους υπαλλήλους, που δικαιούνται να το λάβουν, οι οποίοι δεν είναι δυνατόν να υφίστανται οικονομική και υπηρεσιακή επιβάρυνση εξαιτίας της εμμονής στη διατήρηση προσώπων, που δεν πληρούν τα προβλεπόμενα κριτήρια.
Το ζήτημα δεν αφορά πλέον απλώς μία διοικητική εκκρεμότητα ή μία τυπική αδυναμία οριστικοποίησης των καταστάσεων. Η παρατεταμένη διατήρηση μη δικαιούχων στη διαδικασία έχει ως αποτέλεσμα να παρακωλύεται η ολοκλήρωση της διαδικασίας για τους νόμιμους δικαιούχους, μία κατάσταση η οποία χρήζει άμεσης διοικητικής παρέμβασης.
Εφόσον επιβεβαιωθούν τα ανωτέρω, προκύπτουν σοβαρά ερωτήματα ως προς:
· τη νομιμότητα της συμπερίληψης υπαλλήλων που δεν πληρούν τις προϋποθέσεις χορήγησης του επιδόματος,
· τη νομιμότητα της άρνησης διόρθωσης ή επικαιροποίησης των σχετικών καταστάσεων,
· την αιτία της καθυστέρησης υποβολής των στοιχείων των δικαιούχων,
· την υπηρεσιακή ευθύνη για την καθυστέρηση αυτή,
· την τήρηση της αρχής της ίσης μεταχείρισης μεταξύ των υπαλλήλων, και
· την τυχόν πρόκληση οικονομικής ζημίας ή άλλης δυσμενούς συνέπειας στους νόμιμους δικαιούχους.
Ιδιαίτερη έμφαση πρέπει να δοθεί στο γεγονός ότι, οι δικαιούχοι υπάλληλοι δεν μπορεί να στερούνται ή να καθυστερείται η καταβολή ποσών, που δικαιούνται εξαιτίας της μη απομάκρυνσης από τη διαδικασία προσώπων, τα οποία σύμφωνα με τα διαθέσιμα υπηρεσιακά στοιχεία, δεν πληρούν τις απαιτούμενες προϋποθέσεις.
Κατόπιν των ανωτέρω, ζητούμε την άμεση διερεύνηση της υπόθεσης και ειδικότερα:
1. Να ελεγχθεί η νομιμότητα της συμπερίληψης των συγκεκριμένων υπαλλήλων στη διαδικασία χορήγησης του επιδόματος.
2. Να προσδιοριστεί ποιοι υπάλληλοι πληρούν πράγματι τις προβλεπόμενες προϋποθέσεις.
3. Να ελεγχθεί για ποιο λόγο δεν έχει μέχρι σήμερα πραγματοποιηθεί η απένταξη των μη δικαιούχων υπαλλήλων.
4. Να τεκμηριωθεί από τον αρμόδιο Διευθυντή με ποιο τρόπο συνέβαλαν στην επίτευξη των στόχων της Δ/νσης υπάλληλοι, οι οποίοι το 2024 δεν ανήκαν στη Δ/νση ή κατείχαν θέση ευθύνης εκτός αυτής.  Η συμβολή τους ήταν τέτοιου μεγέθους. που δικαιολογούσε τη μέγιστη πρόσθετη αμοιβή;
5. Να εξετασθούν και να τεκμηριωθούν οι αποκλίσεις στις πρόσθετες αμοιβές μεταξύ υπαλλήλων, οι οποίοι δεν ανήκαν στη Δ/νση την χρονική περίοδο του 2024.
6. Να διερευνηθεί η ευθύνη για την καθυστέρηση υποβολής των στοιχείων και της συνακόλουθης καθυστέρησης καταβολής του επιδόματος στους νόμιμους δικαιούχους.
7. Να ζητηθούν από τον αρμόδιο Διευθυντή οι σχετικές έγγραφες εξηγήσεις και η τεκμηρίωση της άρνησης απένταξης των μη δικαιούχων.
8. Να εξεταστεί εάν η συγκεκριμένη πρακτική έχει επηρεάσει ή εξακολουθεί να επηρεάζει το δικαίωμα των λοιπών υπαλλήλων στην έγκαιρη καταβολή του επιδόματος.
9. Να δοθεί εντολή για την άμεση αποκατάσταση της διαδικασίας και την ολοκλήρωσή της αποκλειστικά με βάση τα νόμιμα κριτήρια και τους πραγματικούς δικαιούχους.
Παράλληλα, ζητούμε να εξεταστεί εάν από τις συγκεκριμένες πράξεις ή παραλείψεις προκύπτουν πειθαρχικές, διοικητικές ή δημοσιονομικές ευθύνες, σύμφωνα με το ισχύον θεσμικό πλαίσιο.
Η κατάσταση αυτή δεν είναι δυνατόν να συνεχιστεί εις βάρος των υπαλλήλων, που πληρούν τις προϋποθέσεις. Η Διοίκηση οφείλει να διασφαλίζει ότι, οι προβλεπόμενες παροχές χορηγούνται με νομιμότητα, διαφάνεια, αντικειμενικά κριτήρια και χωρίς αδικαιολόγητες καθυστερήσεις, ενώ τυχόν διοικητική αδράνεια ή άρνηση συμμόρφωσης με τα προβλεπόμενα κριτήρια δεν μπορεί να μετακυλίεται στους νόμιμους δικαιούχους.
Για τους λόγους αυτούς επιβάλετε η άμεση παρέμβασή σας για τον έλεγχο της διαδικασίας και η έγγραφη ενημέρωσή μας για τις ενέργειες, στις οποίες θα προβείτε, ώστε να διασφαλιστεί το κύρος και η αμερόληπτη στάση σας απέναντι στους υπαλλήλους του ΥΠΑΑΤ.

